กระทรวงพาณิชย์ ปูพรมออกตรวจสต๊อกน้ำมันปาล์มทั่วประเทศพรุ่งนี้  ชี้มาตรการที่ ครม. อนุมัติเพิ่มเติมจะช่วยดึงราคารับซื้อผลปาล์มเพิ่ม
นางสาวชุติมา บุณยประภัศร รัฐมนตรีช่วยว่าการกระทรวงพาณิชย์  กล่าวว่า จากการติดตามดูแลราคาสินค้าอุปโภคบริโภค เพื่อดูแลผู้บริโภคให้ได้รับความเป็นธรรม ขณะนี้ยังไม่พบรายการสินค้าใดปรับขึ้นราคาผิดปกติ แต่ในส่วนของสินค้าเกษตร ยอมรับมีสินค้าเกษตรหลายรายการมีราคาตกต่ำ โดยเฉพาะปาล์มน้ำมัน         ล่าสุดที่ประชุม ครม. มีมติเห็นชอบใช้มาตรการเพิ่มเติมเพื่อปรับสมดุลน้ำมันปาล์มโดยมอบหมายให้ กระทรวงพลังงาน กระทรวงพาณิชย์ และกระทรวงอุตสาหกรรม เร่งดำเนินการ โดยในส่วนของกระทรวงพาณิชย์จะเริ่มดำเนินการตรวจสต๊อกน้ำมันปาล์มทั่วประเทศในวันพรุ่งนี้  (9 พ.ค.) โดยให้ผู้ว่าราชการจังหวัดแต่ละจังหวดตั้งคณะกรรมการเฉพาะกิจขึ้นมาดำเนินการในเรื่องนี้ ให้แล้วเสร็จในวันที่ 10 พฤษภาคม ก่อนส่งมอบให้กับกระทรวงพลังงาน         โดยครั้งนี้ กฟผ.จะรับซื้อน้ำมันปาล์มดิบล็อตแรกปริมาณไม่เกิน 100,000 ตัน  โดยผู้ที่จะเสนอซื้อจะต้องมีสต๊อกน้ำมันในโรงสกัดเป็นของตนเอง และเป็นไปตามเงื่อนไขและคุณสมบัติที่กำหนด         คาดว่าภายในวันที่ 15 พฤษภาคมนี้จะสามารถเริ่มยื่นซองเสนอซื้อ-ขายได้ และจะเริ่มเซนสัญญาซื้อขายได้ในวันที่  22 พฤษภาคม 2562 และจะจ่ายเงินให้แก่ผู้ขายได้หลังจากส่งมอบภายใน 7 วัน   ทั้งนี้คาดหวังว่ามาตรการดังกล่าวจะช่วยดึงระดับราคาผลปาล์มให้เพิ่มขึ้นโดยมีเป้าหมายอยู่ที่กิโลกรัมละ 3 บาท